Fólkatalið seinasta 12 mánaðarskeiðið minkaði mest í Hvalba, har tað nú búgva 14 fólk færri. Mynd: Visualhunt Fólkatal: Vøkstur í 21 kommunum og minking í fimm Fólkatalið var 50.358 tann 1. november. Tað vaks við 662 fólkum ella 1,3% í 12-mánaðarskeiðinum 1. nov. 2016–1. nov. 2017. Tað kemur av nettotilflyting á 424 og burðaravlopi á 238. Tað upplýsir Hagstova Føroya á heimasíðu síni. Nógv størsti vøksturin í tali er í Tórshavnar kommunu við 247 fólkum, ið er 31% av fólkavøkstrinum fyri alt landið. Men her skal minnast til, at í Tórshavnar kommunu búgva 42% av fólkinum, so kommunan fær ein minni part av fólkavøkstrinum enn restin av landinum tilsamans. Av størri kommununum er annars størsti vøkstur í Klaksvíkar kommunu við 66 fólkum ella 1,3%, ið er eins og landsmiðal. Lutfalsliga var vøksturin serstakliga stórur í Sjóvar og Sørvágs kommunum við ávikavist 6% og 4,6% hvør, og í Porkeris kommunu við 7,2%. Lutfalsliga størsta minkingin er í Fugloyar, Hovs, Fámjins og Hvalbiar kommunum.